b'\n_START_ARTICLE_\nMikko Lampinen\n_START_PARAGRAPH_\nMikko Lampinen (s. 1985 Pori) on suomalainen tanssitaiteilija, tuottaja ja visuaalinen suunnittelija.  _NEWLINE_Mikko Lampinen p\xc3\xa4\xc3\xa4tyi tanssin pariin Porissa Tanssikoulu Liisa Nojosella ja suoritti tanssialan perustutkinnon Tampereen Konservatorion alaisuudessa. Lampinen on t\xc3\xa4ydent\xc3\xa4nyt opintojaan sek\xc3\xa4 kotimaassa ett\xc3\xa4 kansainv\xc3\xa4lisesti muun muassa Yhdysvalloissa, Hollannissa ja Ranskassa. H\xc3\xa4n oli stipendiaattina Alvin Ailey American Dance Schoolissa vuonna 2005 ja samana vuonna finalistina Soulin kansainv\xc3\xa4lisess\xc3\xa4 nykytanssikilpailussa sek\xc3\xa4 Suomen edustajana Riku Lehtopolun kanssa Eurovision Nuorten Tanssijoiden finaalissa Varsovassa. _NEWLINE_Pori Dance Companyssa h\xc3\xa4n on tanssinut vuodesta 2001 l\xc3\xa4htien ja toimii nykyisin ryhm\xc3\xa4n toiminnanjohtajana sek\xc3\xa4 taiteellisena johtajana yhdess\xc3\xa4 Lehtopolun kanssa. Carolyn Carlson Companyssa Ranskassa h\xc3\xa4n tanssi vuonna 2006, Helsingin Kaupunginteatterin tanssiryhm\xc3\xa4ss\xc3\xa4 vuosina 2006-2010 ja vierailijana Sk\xc3\xa5nes Dansteaterissa sek\xc3\xa4 Suomen Kansallisbaletissa vuonna 2010. Tero Saarinen Companyssa h\xc3\xa4n on tanssinut vuodesta 2011 alkaen ja on esiintynyt ryhm\xc3\xa4n kiertueilla muun muassa Ranskassa, Italiassa, It\xc3\xa4vallassa, Serbiassa, Kroatiassa, Ven\xc3\xa4j\xc3\xa4ll\xc3\xa4, Saksassa, Belgiassa, Japanissa, Pohjois-Amerikassa ja Skotlannissa. Uran varella Lampinen on esiintynyt muun muassa Tero Saarisen Jorma Uotisen, Marjo Kuuselan, Tommi Kitin, Carolyn Carlssonin, Andodis Foniadakiksen, Kenneth Kvarnstr\xc3\xb6min ja Rootless Root ryhm\xc3\xa4n perustajien Josef Frucekin & Linda Kapetanean teoksissa. _NEWLINE_Lampinen on tehnyt koreografista ty\xc3\xb6t\xc3\xa4 vuodesta 2006 ja toiminut residenssikoreografina mm. Etel\xc3\xa4-Koreassa ja Ven\xc3\xa4j\xc3\xa4ll\xc3\xa4. Tanssin ja sen eri muotojen ohella Lampinen ty\xc3\xb6skentelee esitysten ja tapahtumien visuaalisen suunnittelun, video- ja valokuvauksen sek\xc3\xa4 eri multimediaprojektien parissa. Yhteisty\xc3\xb6kumppaneina ovat olleet muun muassa Aleksanterin teatteri, Aaltokoski Company ja Tero Saarinen Company.'